AIŠKINAMASIS RAŠTAS

DĖL PANEVĖŽIO MIESTO SAVIVALDYBĖS SPORTO IR SU SPORTO SRITIMI SUSIJUSIŲ RENGINIŲ ORGANIZAVIMO, FINANSAVIMO IR DALYVAVIMO JUOSE TVARKOS APRAŠO PATVIRTINIMO

2026 m. lapkričio 6 d.
Panevėžys

1. Sprendimo projekto tikslai ir uždaviniai:
Sprendimo projekto tikslas – patvirtinti Panevėžio miesto savivaldybės sporto ir su sporto sritimi susijusių renginių organizavimo, finansavimo ir dalyvavimo juose tvarkos aprašą (toliau – Aprašas) ir pripažinti netekusiu galios Savivaldybės tarybos 2025 m. birželio 25 d. sprendimą Nr. 1-208 „Dėl Panevėžio miesto savivaldybės administracijos sporto renginių organizavimo, lėšų skyrimo ir dalyvavimo juose programos tvarkos aprašo patvirtinimo ir Savivaldybės tarybos 2023 m. vasario 23 d. sprendimo Nr. 1-36 pripažinimo netekusiu galios“.
Sprendimo projektu siekiama patikslinti pareiškėjams taikomus reikalavimus, paraiškų teikimo ir vertinimo, finansavimo apskaičiavimo ir skyrimo, atsiskaitymo bei kontrolės tvarką ir užtikrinti pagrįstą Savivaldybės biudžeto lėšų paskirstymą.
2. Siūlomos teisinio reguliavimo nuostatos, laukiami rezultatai:
Aprašas parengtas atsižvelgiant į Centralizuoto vidaus audito skyriaus 2025 m. gruodžio 3 d. vidaus audito ataskaitoje Nr. VAT-6(24.4.) pateiktas rekomendacijas (toliau – Rekomendacijos). 
Apraše atskiriamas Sporto įstatyme apibrėžtas sporto renginys – viešas renginys, kuriame populiarinamas sportas ir (arba) varžomasi (sporto varžybos, čempionatai, turnyrai ir kt.), – nuo su sporto sritimi susijusio renginio, skirto sporto veiklos plėtrai (konferencijos, seminaro, mokymų ir kt.). Į Aprašą perkeliamos pagrindinės Savivaldybės biudžeto lėšų naudojimo ir jungtinės veiklos sutarčių sąlygos, reglamentuojančios sutarčių sudarymą, lėšų pervedimą ir naudojimą, atsiskaitymą, kontrolę, lėšų grąžinimą ir sutarčių nutraukimą.
Atskiro mero potvarkiu patvirtinto Darbo grupės darbo reglamento bus atsisakoma. Visa jame nustatyta Darbo grupės sudarymo, darbo organizavimo, kvorumo, balsavimo, protokolavimo, nusišalinimo ir paraiškų vertinimo tvarka perkeliama į Aprašą.
Kartu patikslinamos paraiškų teikimo, vertinimo ir finansavimo nuostatos, sutarčių ir jų priedų, paraiškų bei administracinės atitikties vertinimo formos.
3. Lėšų poreikis ir šaltiniai:
Lėšos kasmet numatomos Savivaldybės biudžeto Sporto programoje (12).
4. Sprendimui priimti reikalingi pagrindžiamieji duomenys:
Sprendimo projektas parengtas siekiant įgyvendinti Rekomendacijas ir patikslinti sporto bei su sporto sritimi susijusių renginių organizavimo, finansavimo, dalyvavimo juose ir administravimo tvarką. Finansavimo sąlygos, vertinimo kriterijai, finansavimo ribos ir atsiskaitymo reikalavimai nustatomi naujame Aprašo ir jos prieduose, o konkrečios renginiams skiriamos sumos nustatomos įvertinus paraiškas ir atsižvelgiant į metinius Sporto programos asignavimus.
5. Kieno iniciatyva parengtas sprendimo projektas:
Sprendimo projektas parengtas Panevėžio miesto savivaldybės administracijos Sporto skyriaus iniciatyva.

